РЕГЛАМЕНТ (ЕО) № 1019/2008 НА КОМИСИЯТА
от 17 октомври 2008 година
за изменение на приложение II към Регламент (ЕО) № 852/2004 на Европейския парламент и на Съвета относно хигиената на храните
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (1), и по-специално член 13, параграф 1 от него,
като има предвид, че:
(1)
С Регламент (ЕО) № 852/2004 бяха установени общи правила за всички оператори на предприятия за храни по отношение на хигиената на храните. Операторите на предприятия за храни, които осъществяват етап от производството, преработката и разпространението на храни след етапа на първичното производство, трябва да спазват общите хигиенни изисквания, определени в приложение II към посочения регламент.
(2)
По отношение на водоснабдяването глава VII от посоченото приложение предвижда винаги, когато е необходимо да се гарантира, че хранителните продукти не са замърсени, да се използва питейна вода и че за цели рибни продукти може да се използва чиста вода. Тя предвижда и че за живи двучерупчести мекотели, бодлокожи, мантийни и морски коремоноги може да се използва чиста морска вода и че за външното им измиване може също да се използва чиста вода.
(3)
Използването на чиста вода за цели рибни продукти и за външно измиване на живи двучерупчести мекотели, бодлокожи, мантийни и морски коремоноги не представлява опасност за общественото здраве, при условие че съществуват разработени и въведени в практиката от операторите на предприятия за храни процедури за контрол, основаващи се по-специално върху принципите на анализа на риска и критичните контролни точки (НАССР), гарантиращи, че то не е източник на замърсяване.
(4)
Регламент (ЕО) № 852/2004 следва да бъде съответно изменен.
(5)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
В глава VII от приложение II към Регламент (ЕО) № 852/2004 точка 1, буква б) се заменя със следния текст:
„б)
За цели рибни продукти може да се използва чиста вода.
За живи двучерупчести мекотели, бодлокожи, мантийни и морски коремоноги може да се използва чиста морска вода; за външно измиване може също да се използва чиста вода.
Когато се използва чиста вода, следва да има подходящи съоръжения и процедури за подаването ѝ, за да се гарантира, че използването на тази вода не е източник на замърсяване на храните.“
Член 2
Настоящият регламент влиза в сила на десетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 октомври 2008 година.